Laun á Íslandi hækkuðu um 2,3 prósent milli maí og júní , samkvæmt launavísitölu Hagstofu Íslands . Vísitalan hefur ekki hækkað jafn mikið milli mánaða síðan í febrúar 2013 . Á síðastliðnum tólf mánuðum hefur launavísitalan hækkað um 7,1 prósent en vísitalan byggir á gögnum úr launarannsókn Hagstofu Íslands . Á sama tíma og launavísitalan hækkaði um 2,3 prósent þá hækkaði kaupmáttur launa um 2,0 prósent frá fyrri mánuði . Síðustu tólf mánuði hefur vísitala kaupmáttar launa hækkað um 5,5 prósent . Vísitala kaupmáttar launa er reiknuð út frá vísitölu launa og neysluverðsvísitölunni , sem mælir verðbólgu í landinu . Almennt eykst kaupmáttur launa þegar laun hækka umfram verðlag en lækka þegar verðbólga er meiri en launahækkanir . Hér að neðan má sjá hvernig vísitala launa og vísitala kaupmáttar hefur þróast frá því í júní 2014 . Vísitölurnar eru stilltar í gildið 100 í upphafi tímabilsins og sýna því hlutfallslega hækkun frá júní 2014 . Fram kemur í frétt Hagstofunnar um málið í dag að í vísitölunum gætir áhrifa nýgerðra kjarasamninga á almennum vinnumarkaði sem undirritaðir voru í maí síðastliðnum . Þar var kveðið á um sérstaka hækkun kauptaxta , breytinga á launatöflum auk samkomulags um launaþróunartryggingu að lágmarki 3,2 prósent frá 2015 . Þá gætir einnig áhrif vegna kjarasamninga ríkis og Kennarasambands Íslands annars vegar og Læknafélags Íslands hins vegar sem undirritaðir voru á öðrum ársfjórðungi 2014 og í ársbyrjun 2015 . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .